DA maak verkiesingsdatum bekendJohn Steenhuisen, hoofsweep van die DA. Foto: Twitter Die DA sal na verwagting Dinsdag ŉ nuwe parlementêre leier en ŉ nuwe parlementêre hoofsweep kry, het die waarnemende parlementêre leier, dr. Annelie Lotriet, vandag aangekondig. Die party sal langer moet wag om te sien wie sy oorgangsleier tot April sal wees. Daardie persoon sal op 17 November in Johannesburg verkies word deur die DA se federale raad. Die posisies is vakant nadat Mmusi Maimane as DA-leier en ook as die party se parlementêre leier bedank het. Aangesien die hoofsweep aangestel word deur die parlementêre leier, is die posisie van hoofsweep ook vakant. Benoemings vir die pos van parlementêre leier sluit Vrydag om 20:00 en kandidate sal Maandag aangekondig word. In ŉ sterk aanduiding dat hy homself as kandidaat vir parlementêre leier gaan beskikbaar stel, het die voormalige hoofsweep, John Steenhuisen, aangekondig dat hy Maandag die Kaapse Persklub by Kelvin Grove in Nuweland, Kaapstad, sal toespreek. Daar is ŉ tradisie dat DA-leierskapkandidate hul kandidatuur by Kelvin Grove, ŉ setel van liberale politiek, aankondig. Daar is intussen geen vordering wat betref die drie DA-LP’s wat laat blyk het hulle oorweeg om te bedank nie. Daardie posisie bly onveranderd.